સમગ્ર દેશમાં આધુનિક સુવિધાઓ, શિક્ષણ અને રોજગારની તક પૂરી પાડતાં ૧૦૦ સ્માર્ટ સિટી બાંધવાની યોજનાને સાકાર કરવા સરકારે કેન્દ્રીય બજેટમાં ૭૦૬૦ કરોડ રૂપિયાની ફાળવણી કરી છે. આ સેક્ટરમાં ૨૦૧૨-’૧૩ની તુલનાએ ૨૦૧૩-’૧૪માં આઠ ટકા ઓછું ૧.૨ અબજ ડૉલરનું સીધું વિદેશી રોકાણ આકર્ષાયું હતું. રોકાણકારો પ્રોજેક્ટ પૂરો થતાં જ કે પછી સ્થાનિક અધિકારીની મંજૂરી મળ્યા બાદ પ્રોજેક્ટ છોડવા વિશે વિચારી રહ્યા હતા. જોકે સરકાર દ્વારા પ્રોજેક્ટ પૂરો થયા બાદના ત્રણ વર્ષના લૉક-ઇન પિરિયડના ગાળાને પડતો મૂકવા વિશે વિચારાઈ રહ્યું છે તથા ડેવલપર પ્રોજેક્ટ પૂરો થતાં જ બહાર નીકળી શકશે. એને લીધે ડેવલપરને પ્રોજેક્ટ જલદી પૂરો કરવા પ્રોત્સાહન મળશે. વર્તમાન નિયમો હેઠળ ટાઉનશિપ વિકસાવવા કડક શરતોને આધીન ઑટોમૅટિક રૂટ દ્વારા ૧૦૦ ટકા FDIને મંજૂરી આપવામાં આવી છે. એમાં સંપૂર્ણ માલિકીની સબસિડિયરી કંપની માટે એક કરોડ ડૉલર અને સંયુક્ત સાહસની કંપનીમાં ૫૦ લાખ ડૉલરના સીધા વિદેશી મૂડીરોકાણને મંજૂરી આપવામાં આવી છે.